“จีน” เล็งตอบโต้ “ญี่ปุ่น” หลังหนุน “สหรัฐ” คุมส่งออกชิป
“ญี่ปุ่น” คาด ”จีน” ออกโรงตอบโต้ หลังหนุนสหรัฐควบคุมการส่งออกชิป
“ญี่ปุ่น” คาด ”จีน” ออกโรงตอบโต้ หลังหนุนสหรัฐควบคุมการส่งออกชิป
27 ม.ค. 2566

นายชิเงฮารุ อาโอยามะ กรรมการฝ่ายกิจการการค้าและอุตสาหกรรมของพรรคเสรีประชาธิปไตย (LDP) ซึ่งเป็นพรรครัฐบาลญี่ปุ่นเปิดเผยว่า เขามั่นใจ 100% ว่าจีนจะทำการตอบโต้ญี่ปุ่นที่สนับสนุนคณะบริหารของประธานาธิบดีโจ ไบเดน ผู้นำสหรัฐ เกี่ยวกับการควบคุมการส่งออกเซมิคอนดักเตอร์ พร้อมกับกล่าวว่าบริษัทที่ได้รับผลกระทบจากเรื่องดังกล่าวควรมองหาตลาดใหม่
“จีนจะกลับมาตอบโต้ญี่ปุ่นรุนแรงกว่าเดิม และบริษัทญี่ปุ่นที่กำลังทำธุรกิจที่จีนก็อาจได้รับผลกระทบไปด้วย” นายอาโอยามะ กล่าว
โดยการสัมภาษณ์ดังกล่าวมีขึ้นหลังสำนักข่าวบลูมเบิร์กรายงานว่า เนเธอร์แลนด์และญี่ปุ่นจะเข้าร่วมกับสหรัฐในความพยายามที่จะควบคุมการส่งออกเทคโนโลยีให้กับจีน
ด้านจีนซึ่งเป็นคู่ค้ารายใหญ่ที่สุดของญี่ปุ่นระบุว่า ความพยายามของสหรัฐแสดงให้เห็นถึงการใช้อำนาจครอบครองผลประโยชน์ส่วนตนเพียงฝ่ายเดียว
ทั้งนี้ คณะบริหารของปธน.ไบเดนออกกฎระเบียบใหม่มากมายในเดือนต.ค. รวมถึงควบคุมการจัดหาอุปกรณ์ผลิตชิปที่ทันสมัยที่สุดให้กับลูกค้าชาวจีน และจำกัดจำนวนชาวอเมริกันที่ทำงานให้กับบริษัทเซมิคอนดักเตอร์ของจีน โดยมีเป้าหมายเพื่อปิดกั้นไม่ให้จีนสามารถเข้าถึงความเชี่ยวชาญของสหรัฐ
ทั้งนี้ในเดือนธ.ค.65 จีนได้ยื่นคำร้องต่อองค์การการค้าโลก (WTO) เพื่อให้เพิกถอนคำสั่งควบคุมการส่งออกชิปของสหรัฐ